b'\n_START_ARTICLE_\nPredmetna oznaka\n_START_PARAGRAPH_\nPredmetna oznaka je beseda ali besedna zveza, ki predstavlja vsebino dokumenta. Uporabljamo jo za iskanje po katalogu, bibliografiji ali seznamu ter jo oblikujemo zgolj na osnovi vsebine analiziranega knji\xc5\xbeni\xc4\x8dnega gradiva._NEWLINE_Po abecedi razvr\xc5\xa1\xc4\x8dene predmetne oznake so zbrane v geslovniku, ki je kontroliran slovar s predmetnimi oznakami iz knji\xc5\xbeni\xc4\x8dnega kataloga. Predmetne oznake dolo\xc4\x8damo dokumentom z dolo\xc4\x8dljivo vsebino, dokumenti, katerih vsebina pa je te\xc5\xbeko dolo\xc4\x8dljiva, ostanejo brez predmetnih oznak (to so npr. slikanice, poligrafije, eseji). Lahko so enostavne ali sestavljene. Enostavne so enobesedne, te besede pa so samostalniki, izjemoma pa tudi pridevniki. Predmetne oznake pa so sestavljene takrat, kadar jih tvorimo iz ve\xc4\x8d besed, kar storimo, kadar ima besedna zveza druga\xc4\x8den pomen kot vsota pomenov posameznih besed. Sestavljene predmetne oznake pa delimo \xc5\xa1e na razvite in raz\xc5\xa1irjene. Razvite so lahko sestavljene iz dveh samostalnikov, iz samostalnika in pridevnika, samostalnika in \xc5\xa1tevnika, iz ve\xc4\x8d besed ali pa iz besed in \xc5\xa1tevil\xc4\x8dnih oznak. Raz\xc5\xa1irjene pa so navadno sestavljene iz dveh enakovrednih, samostojnih pojmov, povezanih z veznikom "in". Tak\xc5\xa1ne po navadi izra\xc5\xbeajo nek odnos (npr. nasprotje).\n_START_SECTION_\nNa\xc4\x8delo najo\xc5\xbejega in neposrednega vpisa\n_START_PARAGRAPH_\nNa\xc4\x8delo najo\xc5\xbejega in neposrednega vpisa dolo\xc4\x8da, da moramo dokumentu dodeliti najo\xc5\xbejo predmetno oznako. To pomeni, da knji\xc5\xbeni\xc4\x8dnemu gradivu vedno dolo\xc4\x8dimo najo\xc5\xbeji pojem in ne \xc5\xa1ir\xc5\xa1ega, ki o\xc5\xbeji pojem vklju\xc4\x8duje. Neposredni vpis pa pomeni, da je predmetna oznaka lo\xc4\x8den izraz in ne predmetno dolo\xc4\x8dilo \xc5\xa1ir\xc5\xa1e predmetne oznake. Z dosledno uporabo tega na\xc4\x8dela dose\xc5\xbeemo natan\xc4\x8dnost vsebinske obdelave knji\xc5\xbeni\xc4\x8dnega gradiva.'